CELEX: 32015R0806
Language: sk
Date: 2015-05-22 00:00:00
Title: Vykonávacie nariadenie Komisie (EÚ) 2015/806 z 22. mája 2015, ktorým sa ustanovujú špecifikácie týkajúce sa formy značky dôvery EÚ pre kvalifikované dôveryhodné služby (Text s významom pre EHP)

23.5.2015   
            
            
               SK
            
            
               Úradný vestník Európskej únie
            
            
               L 128/13
            
         VYKONÁVACIE NARIADENIE KOMISIE (EÚ) 2015/806
   z 22. mája 2015,
   ktorým sa ustanovujú špecifikácie týkajúce sa formy značky dôvery EÚ pre kvalifikované dôveryhodné služby
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (1), a najmä na jeho článok 23 ods. 3,
   keďže:
   
               (1)
            
            
               V nariadení (EÚ) č. 910/2014 sa stanovuje, že značku dôvery pre kvalifikované dôveryhodné služby môžu používať kvalifikovaní poskytovatelia dôveryhodných služieb s cieľom posilniť dôveru a pohodlie používateľov. Takáto značka dôvery jasne odlišuje kvalifikované dôveryhodné služby od ostatných dôveryhodných služieb, a tak prispieva k transparentnosti na trhu, pričom podporuje dôveru v online služby a pohodlnosť ich používania, ktoré sú nevyhnutné na to, aby používatelia mohli naplno využívať elektronické služby a uvedomovali si, že sa na ne môžu spoľahnúť.
            
         
               (2)
            
            
               Komisia zorganizovala súťaž pre študentov umenia a dizajnu z členských štátov, aby získala návrhy nového loga. Odborná porota vybrala tri najlepšie návrhy na základe kritérií uvedených v technických a dizajnových špecifikáciách súťaže „e-Mark U Trust“. Online konzultácia prebiehala od 14. októbra do 14. novembra 2014. Navrhnuté logo, ktoré vybrala väčšina návštevníkov webovej lokality a ktoré bolo schválené konečným rozhodnutím poroty, je teraz potrebné prijať ako novú značku dôvery EÚ pre kvalifikované dôveryhodné služby.
            
         
               (3)
            
            
               S cieľom umožniť používanie loga, keď bude uplatniteľné v súlade s právnymi predpismi Únie, a zabezpečiť efektívne fungovanie vnútorného trhu, zaručiť spravodlivú hospodársku súťaž a ochraňovať záujmy spotrebiteľa bola nová značka dôvery EÚ pre kvalifikované dôveryhodné služby zaregistrovaná ako kolektívna značka na Úrade duševného vlastníctva Spojeného kráľovstva a preto je platná, použiteľná a chránená. Logo bude zapísané aj v registri Únie a v medzinárodných registroch.
            
         
               (4)
            
            
               Opatrenia stanovené v tomto nariadení sú v súlade so stanoviskom výboru, ktorý bol zriadený článkom 48 nariadenia (EÚ) č. 910/2014,
            
         PRIJALA TOTO NARIADENIE:
   Článok 1
   Značka dôvery EÚ pre kvalifikované dôveryhodné služby má formu uvedenú v prílohách I a II bez toho, aby boli dotknuté ustanovenia článku 2.
   Článok 2
   1.   Referenčné farby značky dôvery EÚ pre kvalifikované dôveryhodné služby sú Pantone č. 654 a 116; alebo modrá (100 % kyánová + 78 % magenta + 25 % žltá + 9 % čierna) a žltá (19 % magenta + 95 % žltá), keď sa používa proces štyroch farieb; keď sa používajú farby RGB, referenčnými farbami sú modrá (43 červená + 67 zelená + 117 modrá) a žltá (243 červená + 202 zelená + 18 modrá).
   2.   Značka dôvery EÚ pre kvalifikované dôveryhodné služby sa môže použiť v čiernobielej verzii, ako sa uvádza v prílohe II, iba v prípade, keď sa nedajú použiť farby.
   3.   Ak sa značka dôvery EÚ pre kvalifikované dôveryhodné služby používa na tmavom pozadí, môže sa použiť v negatívnom formáte s použitím rovnakej farby pozadia, ako sa uvádza v prílohách I a II.
   4.   Ak sa značka dôvery EÚ pre kvalifikované dôveryhodné služby používa na farebnom pozadí, na ktorom je slabo viditeľná, môže sa v záujme zvýšenia kontrastu medzi ňou a farbami pozadia ohraničiť čiarou.
   Článok 3
   Značka dôvery EÚ pre kvalifikované dôveryhodné služby má minimálnu veľkosť, ktorá zaisťuje zachovanie vizuálnych vlastností a hlavných foriem, ale jej veľkosť nie je menšia než 64 × 85 pixlov 150 DPI.
   Článok 4
   Značka dôvery EÚ pre kvalifikované dôveryhodné služby sa používa spôsobom, ktorý umožňuje jasné označenie kvalifikovaných služieb, na ktoré sa vzťahuje. Značka dôvery sa môže spájať s grafickými alebo textovými prvkami jasne označujúcimi dané kvalifikované dôveryhodné služby pod podmienkou, že nemenia charakter značky dôvery EÚ pre kvalifikované dôveryhodné služby, ani prepojenie s platnými dôveryhodnými zoznamami uvedenými v článku 23 ods. 2 nariadenia (EÚ) č. 910/2014.
   Článok 5
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. mája 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 257, 28.8.2014, s. 73.
   
      PRÍLOHA I
      
         Farebná značka dôvery EÚ pre kvalifikované dôveryhodné služby
      
      
   
      PRÍLOHA II
      
         Čiernobiela značka dôvery EÚ pre kvalifikované dôveryhodné služby